**TIETOPAKETTI 4H-YRITTÄJYYDESTÄ ASIAKKAILLE**

4H-yritys on Suomen 4H-liiton malli nuorten pienimuotoiseen yrittäjyyteen. Kyseessä on harrastus, jossa voi kokeilla yrittäjänä toimimista ja samalla saada ansioita. 4H-yrittäjät ovat 13 – 28 -vuotiaita paikallisen 4H-yhdistyksen jäseniä. 4H-yrityksen vuosittainen liikevaihto voi olla 50 – 7000 euroa. 4H-yrittäjät eivät ole työsuhteessa 4H-yhdistykseen.

**Y-tunnus**

4H-yrittäjä voi halutessaan hakea Y-tunnuksen ja hakeutua ennakonperintä-rekisteriin, mutta kaupparekisteriin hänen ei tarvitse liittyä. Mikäli 4H-yrittäjällä on Y-tunnus, hänen palveluistaan voi saada kotitalousvähennyksen (alasta riippuen) ja hän voi laskuttaa myös yrityksiä ja yhdistyksiä.

**Tulorekisteri**

Mikäli 4H-yrittäjällä ei ole Y-tunnusta ja asiakkaana on kotitalous, asiakas on velvollinen ilmoittamaan 4H-yrittäjälle maksamansa työkorvauksen tulorekisteriin. Verottajan tehtävä on neuvoa asiakasta tulorekisterin käytössä.

**Verotus**

4H-yrittäjä ilmoittaa tulonsa verottajalle ansiotuloveroilmoituksessa. Jos 4H-yrittäjällä on Y-tunnus, hän ilmoittaa tulonsa elinkeinotulojen veroilmoituksessa. Tarvittaessa verottaja verottaa jälkikäteen. Yritystoiminnan pienimuotoisuudesta johtuen 4H-yrittäjä ei ole arvonlisäverovelvollinen.

**Vakuutukset**

4H-yrittäjä huolehtii itse tarvittavista vakuutuksistaan. Asiakas ei ole vastuussa 4H-yrittäjän työnteosta, koska kyseessä ei ole työsuhde. Yritystoiminnan pienimuotoisuudesta johtuen 4H-yrittäjä ei ole YEL-velvollinen.

Lisätietoja 4H-yrityksestä on luettavissa osoitteesta [www.4h.fi/toita/perusta-oma-yritys](https://4h.fi/toita/perusta-oma-yritys/). Mynämäen-Nousiaisten 4H-yritykset yhteystietoineen löytyvät osoitteesta <https://mynamaki-nousiainen.4h.fi/4h-yritys/mynamaen-nousiaisten-4h-yritykse/>

Anu Uusitalo

Toiminnanjohtaja

Mynämäen-Nousiaisten 4H-yhdistys